Virágzó nyári kertem - Dekor és Mentha
Nyitólap / ehető kert / kert / Virágzó nyári kertem
Borbás Ágnes 8:26 ehető kert , kert Szerkeszt
Kertem összeállításánál ügyeltem arra, hogy virágos kert jellege ellenére karbantartása ne vegyen el tőlem sok időt. Mégis vannak az évnek olyan időszakai, amikor ráfér egy kis fazonigazítás. Ekkor a még ki nem alakult ágyásoknál gondolkodóba esem az átmeneti megoldásokon és a véletlenül megüresedett részekre is megoldásokat keresek.
Úgy gondolom, hogy egy kert jelentsen munkát tavasszal, amikor minden növénynek megadjuk a kezdő lendületet egy metszéssel, trágyázással vagy kerti föld hozzáadásával és a nyári virágzók elültetésével. Majd az esővel - vagy annak hiányában, locsolással - útjukra indíthatjuk a növényeket.
Nyár közepére már kiderül, hogy melyik növény érzi igazán jól magát, tudott- e megfelelő ütemben növekedni és a virágai is szép dús formában jelentek-e meg az ágyásban.
A második nagy formaigazításnak most jött el az ideje, ami kitarthat egészen szeptember - októberig. Nekünk pedig ezen a nyáron az alkalmankénti talajlazításon, locsoláson, fűnyíráson, gyümölcs- zöldség szüretelésen és szárazvirág eltávolításán kívül nem lesz már nagyobb feladatunk itt a kertben. Az átültetett növények remélem ebben az esős nyárban könnyebben viselik ezt a stresszt és őszre már meg sem fog látszódni rajtuk, hogy nyáron kicsit pakolgattam őket. (Itt évelőkről beszélek, cserjével és fával ezt a kísérletet ne végezd el!)
Íme a veteményes kert, amiben annyira jól érzik magukat a növények, hogy nehéz egy képpel lefotózni.
Ezt a boltíves kaput a futóbabnak készítettem. Már alig várom, hogy teljesen belepje a zöld és finom, hosszú zöldbabok lógjanak róla mindenhonnan.
Most nagyjából 20cm magasak a futóbab tövek.
Ez a teljesen sajátos uborkafuttatóm, amit minden évben két oszlopból és egy hosszú spárgából állítok össze. (A spárgát ősszel feltekerve elteszem a kertészasztalka fiókjába. Mert ugyanaz felhasználható jövőre is.)
A körömvirág itt szívesen látott vendég.
Igyekeztem légifelvételt is készíteni. Így talán látszik valami a veteményeskertből.
Jövőre remélem itt már kész virágos ültetvény lesz: borágó, verbéna, pillangóvirág...
Cukorborsó, ami fut,
Nyári orgona, Izsópfű
Varjúháj, Szellőrózsa, Izsópfű
Virágos mező legfrissebb állapotban. Tele rézvirággal, itt - ott vöröslő disznóparéjjal. Kezdenek megjelenni benne a fűfélék is, amelyekre már nagyon kíváncsi vagyok.
és a szellőrózsáim...